
На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Министарства државне управе и локалне самоуправе и Управног инспектората, органа управе у саставу министарства, по притужби С. С. из Београда, Заштитник грађана 
У Т В Р Ђ У Ј Е

Министарство државне управе и локалне самоуправе и Управни инспекторат, орган управе у саставу овог министарства, поступили су неправилно поводом поднеска притужиоца којим је изразио незадовољство радом Управног инспектората, тако што је:

· Министарство државне управе и локалне самоуправе, надлежно за надзор над Управним инспекторатом, без разматрања поднеска и без обавештења притужиоца исти проследило Управном инспекторату, као притужбу на рад,

· поднесак притужиоца, као притужбу на рад размотрио и одговор притужиоцу доставио управни инспектор на чији је рад притужба поднета.

На основу утврђених недостатака у раду, Заштитник грађана упућује Министарству државне управе и локалне самоуправе и Управном инспекторату, органу управе у саставу министарства следеће: 

П Р Е П О Р У К Е

I
Министарство државне управе и локалне самоуправе извршиће надзор над радом Управног инспектората и о резултатима надзора обавестиће подносиоца притужбе.
II

Управни инспекторат Министарства државне управе и локалне самоуправе размотриће без одлагања поднету притужбу на рад и доставиће образложени одговор притужиоцу.
III
Министарство државне управе и локалне самоуправе и Управни инспекторат упутиће подносиоцу притужбе извињење за учињену неправилност.

IV
Министарство државне управе и локалне самоуправе и Управни инспекторат ће у будућем раду, ажурно и благовремено размотрити свако обраћање грађана и у зависности од сврхе обраћања поступити у складу са Законом о државној управи којим је уређен надзор над органима управе у саставу и поступање по притужбама на рад.

V

Управни инспекторат ће у будућем раду размотрити сваку притужбу на рад и неправилан однос запослених која му је достављена, и у складу са важећим прописима подносиоца обавестити о свом ставу у вези са поднетом притужбом, као и о евентуалном даљем поступању, уколико су за то испуњени законски услови.   

VI
Министарство државне управе и локалне самоуправе и Управни инспекторат ће у будућем раду посебно пазити да се не дешавају слични пропусти. 
Министарство државне управе и локалне самоуправе и Управни инспекторат обавестиће Заштитника грађана, у року од 60 дана од дана пријема овог акта, о предузетим мерама и поступању по препорукама бр. I, II и III , уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 

Министарство државне управе и локалне самоуправе и Управни инспекторат обавестиће Заштитника грађана, у року од 60 дана од дана пријема овог акта, о мерама предузетим ради поступања по препорукама бр. IV, V и VI , уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 

Р а з л о з и:

Заштитник грађана је примио је притужбу С. С. из Београда којом је изражено незадовољство радом Управног инспектората Министарства државне управе и локалне самоуправе поводом поступања по његовом поднеску којим је указао на неправилан рад Управног инспектората по његовој представци. У притужби је наведено да је његов поднесак размотрио и одговор доставио управни инспектор на чији се рад жалио. 

Заштитник грађана је спровео поступак контроле законитости и правилности рада Министарства државне управе и локалне самоуправе, Управног инспектората, те је на основу навода притужбе, изјашњења органа
 и документације коју су Заштитнику грађана доставили притужиоци и контролисани орган утврдио следеће:

Одељењу управне инспекције Београд Управног инспектората Министарства државне управе и локалне самоуправе ( у даљем тексту: Управни инспекторат) притужилац се обратио представком од 1. октобра 2014. године којом је указао на неправилности у поступању Агенције за борбу против корупције приликом спровођења јавног конкурса бр. 014-111-00-27/2013-03. Поступајући управни инспектор је од Агенције за борбу против корупције затражио изјашњења, о чему је притужилац у неколико наврата обавештаван: 30. октобра 2014. године, 25. децембра 2014. године и 15. јануара 2015. године. Због незадовољства радом Управног инспектората и спроведеним поступком поводом поднете представке против Агенције за борбу против корупције, притужилац је поднео притужбу електронском поштом 24. фебруара 2015. године. Притужба је насловљена на Кабинет потпредседника и министра државне управе и локалне самоуправе. Министарство државне управе и локалне самоуправе, без разматрања поднеска притужиоца, исти је електронском поштом проследило Управном инспекторату. Одговор на поднету притужбу бр. 07-00-00235/2014-02 од 27. фебруара 2015. године достављен је притужиоцу. Притужбу је разматрао и исту потписао управни инспектор који је водио поступак и на чији рад је поднета притужба. О садржини одговора који је упућен притужиоцу упознат је кабинет министра државне управе и локалне самоуправе. 
***

За утврђивање основаности притужбе били су од значаја следећи прописи: 

Уставом Републике Србије прописано је да је државна управа самостална, везана Уставом и законом, а за свој рад одговорна Влади. Послове државне управе обављају министарства и други органи државне управе одређени законом. Послови државне управе и број министарстава одређују се законом. Унутрашње уређење министарстава и других органа државне управе и организација прописује Влада (члан 136). 
Законом о државној управи
 прописано је да су органи државне управе министарства, органи управе у саставу министарстава (управе, инспекторати и дирекције) и посебне организације (секретаријати, заводи). Министарство може да има један или више органа управе у свом саставу. Орган у саставу образује се за извршне односно инспекцијске и с њима повезане стручне послове, ако њихова природа или обим захтевају већу самосталност од оне коју има сектор у министарству. Послове из свога делокруга орган у саставу врши самостално (чл. 28. – 32). 

Законом о државној управи прописан је надзор над радом органа у саставу. Надзор над радом органа у саставу врши министарство у чијем саставу је орган. Министарство при томе има сва општа овлашћења у надзору над радом која су овим законом прописана (члан 49).   Унутрашњи надзор јесте надзор који органи државне управе врше над другим органима државне управе и имаоцима јавних овлашћења у вршењу поверених послова државне управе. (члан 45. став 1). Надзор над радом састоји се од надзора над законитошћу рада и надзора над сврсисходношћу рада органа државне управе и ималаца јавних овлашћења у вршењу поверених послова државне управе. Надзором над законитошћу рада испитује се спровођење закона и других општих аката, а надзором над сврсисходношћу рада делотворност и економичност рада и сврховитост организације послова (члан 46. став 1. и 2). 

Општа овлашћења у вршењу надзора над радом прописана су одредбом 47. став 1. Закона о државној управи. Орган државне управе овлашћен је да у вршењу надзора над радом: 1) захтева извештаје и податке о раду; 2) утврди стање извршавања послова, упозори на уочене неправилности и одреди мере и рок за њихово отклањање; 3) издаје инструкције; 4) наложи предузимање послова које сматра потребним; 5) покрене поступак за утврђивање одговорности; 6) непосредно изврши неки посао ако оцени да се друкчије не може извршити закон или други општи акт; 7) предложи Влади да предузме мере на које је овлашћена.

Одредбом чл. 81. истог Закона прописана је обавеза државних органа да свима омогуће прикладан начин за подношење притужби на свој рад и на неправилан однос запослених. На поднету притужбу орган државне управе дужан је да одговори у року од 15 дана од дана пријема притужбе, ако подносилац притужбе захтева одговор. Орган државне управе дужан је да најмање једном у 30 дана разматра питања обухваћена притужбама.

Законом о управној инспекцији
 уређени су организација, послови и начин рада управне инспекције, права, дужности и одговорности управних инспектора и друга питања од значаја за рад управне инспекције. 
Управна инспекција, у складу са утврђеним делокругом, дужна је да поступа по свакој представци и да грађане и друге подносиоце представки обавести о исходу поступања (члан 8. став 3).  
***

Сагледавајући наведене прописе и чињенице утврђене у поступку контроле законитости и правилности рада, закључује се да поводом обраћања притужиоца да је незадовољан радом Управног инспектората, Министарство државне управе и локалне самоуправе није поступило у складу општим овлашћењима у вршењу надзора над радом органа у саставу министарства. С друге стране, Управни инспекторат је поводом обраћања притужиоца неправилно поступао на тај начин што је притужбу разматрао и исту потписао управни инспектор који је водио поступак по представци и на чији рад је поднета притужба. Одговор на поднету притужбу изазвао је незадовољство грађанина - подносиоца притужбе и сумњу у објективност и непристрасност поступања по притужби и сумњу у поступак који је управни инспектор водио по његовој представци. 
Поступањем органа управе на наведени начин обесмишљена је сама концепција и сврха подношења притужби органу на рад и неправилан однос запослених, који је не само у корист странке којој је пружена могућност да указује на рад и неправилан однос запослених, већ и органа, који на основу поднетих притужби и разматрањем истих преиспитује свој рад. Чињенице прикупљене разматрањем притужби, нарочито у случају основаности могу бити смернице за унапређење рада органа, другачију организацију послова и утврђивање недостатака у раду.
На основу свих утврђених чињеница и околности, Заштитник грађана је утврдио неправилности у раду Министарства државне управе и локалне самоуправе и Управног инспектората и сагласно члану 31. став 2. Закона о Заштитнику грађана, упутио препоруке овом органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности, а применом чл. 31. ст. 3. Закона, утврдио рок од 60 дана за отклањање уочених недостатака и достављање обавештења о томе. 

п.о.
Заштитника грађана

	ПОМОЋНИЦА ГЕНЕРАЛНОГ СЕКРЕТАРА

	

	Наташа Јовић


Доставити :

- Министарству државне управе и локалне самоуправе,

- Управном инспекторату,

- подносиоцу притужбе,

 - у списе предмета

� „Сл. гласник РС“ бр. 98/06


� „Сл. гласник РС“ бр. 79/05 и 54/07


� бр. 07-00-00235/2014-02. од 18. маја 2015. године


� „Сл. гласник РС“, бр. 79/05, 101/07 и  95/10.


� „Сл.гласник РС“, бр. 87/11

